Virallinen lehti nro C 210 , 06/07/1998 s. 0221



B4-0581, 0584, 0585, 0587, 0588, 0589 ja 0594/98 Päätöslauselma Lähi-idän tilanteesta Euroopan parlamentti, joka - ottaa huomioon aiemmat päätöslauselmansa Lähi-idän tilanteesta, - ottaa huomioon YK:n turvallisuusneuvoston päätöslauselmat 242, 338 ja 425, - ottaa huomioon neuvoston julkilausumat Lähi-idän rauhanprosessista, - ottaa huomioon komission tiedonannot EU:n roolista Lähi-idän rauhanprosessissa ja sen tulevaisuudessa antamasta avusta, Euroopan yhteisön ja Israelin välistä kauppaa ja kaupan liitännäistoimenpiteitä koskevan väliaikaisen sopimuksen sekä Euroopan ja Välimeren maiden välisen alkuperän kumulaatiota koskevan sopimuksen, - ottaa huomioon Barcelonan Euro-Välimeri-konferenssin päätösjulkilausuman sekä Maltan ja Palermon Euro-Välimeri-konferenssit, A. ottaa huomioon, että Lähi-idän rauhanprosessi on ratkaisevan tärkeä tekijä rauhan ja turvallisuuden takaamiseksi koko Välimeren alueella, B. ottaa huomioon, että Lähi-idän rauhanprosessi on edelleen umpikujassa Israelin viime vaalien jälkeen siitä huolimatta, että myös Euroopan unioni on äskettäin pyrkinyt käynnistämään uudelleen Israelin ja palestiinalaishallinnon välisen vuoropuhelun, C. katsoo, että tilanteen kärjistyminen vahvistaa kummankin osapuolen ääriaineksia; 1. Vahvistaa uudelleen tukevansa Oslon sopimuksia, joiden mukaan «alueiden luovuttaminen rauhaa vastaan» on periaatteena ainoa keino varmistaa alueen vakaus ja sitä myöten Israelin turvallisuuden pysyvyys sekä palestiinalaisten oikeuksien täydellinen tunnustaminen; 2. Kehottaa painokkaasti Israelin hallitusta vetäytymään miehitetyiltä alueilta Oslon sopimuksiin sisältyvien sitoumusten mukaisesti ja siten edistämään luottamuksen palauttamista, joka on välttämätön rauhanprosessin edistymiselle ja jonka yhteydessä on etsittävä ratkaisuja lopullisia asemia koskeviin kysymyksiin (rajat, siirtokunnat, pakolaiset, Jerusalem ja Palestiinan lopullinen asema) Oslon sopimusten mukaisesti 4. toukokuuta 1999 mennessä; 3. Pyytää neuvostoa ja komissiota kaikin tavoin tukemaan tätä prosessia ja käyttämään täysimittaisesti hyväksi EU:n suhteita asianomaisiin osapuoliin, Syyria ja Libanon mukaan lukien, sekä erikoislähettiläs Moratinosin tarjoamia palveluja; 4. Pyytää Libanonin, Syyrian ja Israelin hallituksia aloittamaan uudelleen rauhanneuvottelut siitä, mihin ne viimeksi jäivät, noudattaen Yhdistyneiden kansakuntien turvallisuusneuvoston asiasta tekemiä päätöslauselmia ja Madridissa järjestetyssä Lähi-idän konferenssissa vahvistettuja periaatteita; 5. Kehottaa neuvoston puheenjohtajavaltiota tekemään tarvittavat aloitteet, jotta Euroopan unioni voi omaksua täysimittaisesti tehtävänsä Lähi-idän rauhanprosessin edistämiseksi; 6. Tukee sitä, että EU toteuttaa uusia toimia, joilla vastustetaan terrorismia ja autetaan palestiinalaishallintoa kehittämään valmiuksiaan terrorismin torjumiseksi, mukaan lukien EU:n ja palestiinalaisten yhteisen turvallisuuskomitean perustaminen; 7. Kehottaa painokkaasti Israelin hallitusta lopettamaan miehitetyillä alueilla noudattamansa siirtokuntien muodostamispolitiikan, jotta osapuolten välille syntyy luottamuksen ilmapiiri; 8. Kehottaa neuvostoa myötävaikuttamaan nykyisen epävarmuuden ja päättämättömyyden tilan lopettamiseen tukemalla aktiivisesti viimeisimpien ehdotusten tekemistä määräaikaan mennessä toteutettavasta asteittaisesta vetäytymisestä Länsirannalta; 9. Kehottaa panemaan välittömästi täytäntöön tietyt toimet, kuten avaamaan Gazan lentokentän sekä turvaamaan palestiinalaisten työläisten ja elintarvikkeiden kauttakulkuliikenteen Gazan ja Länsirannan välillä; muistuttaa niin ikään sitoumuksista, jotka koskevat sataman rakentamista Gazaan; 10. Katsoo, että seuraavan palestiinalaisille annettavaa apua koskevan rahoituskehyksen yhteydessä tuki on säilytettävä nykyisellä tasolla ja sillä on pyrittävä kehittämään palestiinalaisten instituutioiden tehokkuutta, avoimuutta ja toimivuutta; 11. Tukee komission käynnistämiä toimia, joiden tarkoituksena on varmistaa EU:n ja Israelin väliaikaisen kauppasopimuksen täysimääräinen noudattaminen ja rohkaista alueellista yhdentymistä tarjoamalla alkuperän kumulaatio-oikeus kaikille Välimeren maille; 12. Katsoo, että unionin antama apu on suunnattava ensisijaisesti aloitteisiin, jotka hyödyttävät molempia osapuolia kansalaisyhteiskunnan, demokraattisten instituutioiden vahvistamisen sekä taloudellista ja yhteiskunnallista kehitystä edistävien perusrakenteiden toteuttamisen aloilla; erityisesti on suosittava kansalaisjärjestöjen tekemiä aloitteita; 13. Ehdottaa, että asiasta vastaavien Euroopan parlamentin valtuuskuntien suojeluksessa järjestetään säännöllisesti yhteisiä kokouksia, joihin osallistuu jäseniä knessetistä ja Palestiinan lakiasäätävästä neuvostosta sekä tarvittaessa muiden sellaisten maiden parlamenteista, joita asia koskee; 14. Kehottaa puhemiestään välittämään tämän päätöslauselman neuvostolle, komissiolle, Israelin hallitukselle ja knessetille, palestiinalaishallinnolle, Palestiinan lakiasäätävälle neuvostolle sekä Syyrian ja Libanonin hallituksille ja parlamenteille ja Yhdysvaltain hallitukselle ja kongressille.